বিজেপির জাতীয় নেতৃত্ব দীর্ঘদিন ধরেই চাইছেন পশ্চিমবঙ্গের বুদ্ধিজীবীদের কাছে টানতে। আগেও কলকাতায় এসে বিদ্বজ্জনদের নিয়ে সভা করেছেন দলের জাতীয় সভাপতি অমিত শাহ। কিন্তু সেখানে প্রথম সারির কবি, সাহিত্যিক, লেখক, অভিনেতাদের দেখা যায়নি।
এবার বিদ্বজ্জনদের না ডেকে নিজেরাই তাঁদের কাছে যাওয়া শুরু করেছেন বিজেপির নেতারা। এই রকমই জনসম্পর্ক অভিযানে গিয়ে প্রাক্তন বিজেপি রাজ্য সভাপতি রাহুল সিংহ অস্বস্তির মুখে পড়লেন।
অভিনেতা সৌমিত্র চট্টোপাধ্যায়ের সঙ্গে দেখা করতে গিয়েছিলেন রাহুল। নরেন্দ্র মোদী সরকারের কাজের ফিরিস্তি দিয়ে একটি পুস্তিকা সৌমিত্রর হাতে তুলে দেন বিজেপি নেতা। কী ভাবে ভারতকে বদলে দিচ্ছেন নরেন্দ্র মোদী, তার ব্যাখ্যাই রয়েছে এই পুস্তিকায়।
এই পর্যন্ত ঠিকই ছিল। কিন্তু গোল বাধে যখন রাহুল অভিনেতাকে জিজ্ঞাসা করেন, মোদী সরকারের কাজ নিয়ে তাঁর কী বক্তব্য। 

এই বিষয়ে অন্যান্য খবর

মোদী নিজের ‘গুরু’কেই ভুলে গেছেন! মারাত্মক অভিযোগ প্রধানমন্ত্রীর বিরুদ্ধে
জেতা ২৮২ আসনে বিজেপির সমীক্ষা, ফলাফল চমকে দিল মোদী-শাহদের


দ্বিধাহীনভাবে সৌমিত্র জানিয়ে দেন— মোদী সরকারের নোটবাতিলের সিদ্ধান্ত তাঁর পছন্দ হয়নি। তিনি রাহুল সিংহকে বলেন, ‘‘একটা জিনিসে আমি খুব খুশি হইনি নোটবাতিলের সময়ে। আমাদের এতে প্র্যাকটিকাল সমস্যা হয়েছে। আমি অর্থনীতিবিদ নই। কিন্তু সাধারণ মানুষের সমস্যা হয়েছে।’’
এর পরে সরকারের কাজের ব্যাপারে তাঁর কাছে পরামর্শ চাওয়া হলে সৌমিত্র জানিয়ে দেন, তিনি আর রাজনীতি নিয়ে পরামর্শ দেওয়ার মতো অবস্থায় নেই। এ নিয়ে বিশেষ ভাবনাচিন্তা করেন না। তাই তিনি সরকারকে কাজের পরামর্শ দেওয়া থেকে নিজেকে বিরতই রাখেন। 
পরে সাংবাদিকদের সামনে বিজেপির জাতীয় সম্পাদক রাহুল সিংহ বলেন, ‘‘নোটবন্দি নিয়ে উনি কষ্ট পেয়েছেন আচমকা। ওই পিরিয়ডের কষ্টটুকু বাদ দিলে ওঁর মোদী সরকারের কাজ নিয়ে তাঁর কোনও সমস্যা নেই।’’
নির্বাচনের কথা মাথায় রেখেই বিজেপির রাজ্য নেতারা এই অভিযানের পথে গিয়েছেন। তবে বামমনস্ক বুদ্ধিজীবীদের যে নিজেদের দলে টানা খুব সহজ কাজ হবে না, তা সৌমিত্র-সাক্ষাতেই বুঝে গিয়েছেন বিজেপি নেতারা।